钦定古今图书集成/明伦汇编/官常典/第784卷 > 王琪
## 钦定古今图书集成/明伦汇编/官常典/第784卷 > 王琪

按《宋史》本传：“琪字君玉，儿童时已能为歌诗。起进士，
调江都主簿。上时务十二事，请建义仓，置营田，减度
僧，罢鬻爵，禁锦绮珠贝，行乡饮，籍田，复制科，兴学校。
仁宗嘉之，除馆阁校勘，集贤校理。帝宴太清楼，命馆
阁臣作《山水石歌》，琪独蒙褒赏。诏通判舒州。岁饥，奏
发廪救民，未报，先振以公租，守以下皆不听，琪挺身”
任之。知复州，民殴佃客死，吏论如律，琪疑之，留未决。
已而新制下，凡如是者听减死。历开封府推官、直集
贤院、两浙淮南转运使、修起居注、盐铁判官、判户部
勾院、知制诰。尝入对便殿，帝从容谓曰：“卿雅有心计，
若三司缺使，当无以易卿。”会奉使契丹，因感疾还。上
介诬其诈，责信州团练副使。久之，以龙图阁待制知
润州。转运使欲浚常、润漕河，琪陈其不便，诏寝役。而后议者卒请废古城埭，破古函管而浚之，河反狭，舟
不得方行，公私交病。徙知江宁。先是，府多火灾，或托
以鬼神，人不敢救。琪召令厢逻，具为作赏捕之法，未
几，得奸人，诛之，火患遂息。复知制诰，加枢密直学士、
知邓州，徙扬州，入判太常寺，又出知杭州，复为扬州、
润州，以礼部侍郎致仕，卒，年七十二。琪性孤介，不与
时合。数临东南名镇，政尚简静。每疾俗吏饰厨传以
沽名誉，故待宾客颇阔略。间造飞语起谤，终不自恤。
葬于真州。诏真、扬二州发卒护其窆，盖异数也。